*A határozati javaslat elfogadásához*

***egyszerű*** *többség szükséges,*

***nyilvános ülésen tárgyalható****!*

*46. számú előterjesztés*

Bátaszék Város Önkormányzata Képviselő-testületének 2025. február 26-án,

16 órakor megtartandó RENDKÍVÜLI ülésére

*Bátaszék Város 2025-2027 Helyi Esélyegyenlőségi Programjának felülvizsgálata*

|  |
| --- |
| **Előterjesztő:** Dr. Bozsolik Róbert polgármester**Készítette** : Boros Zsuzsanna szociális ügyintéző **Törvényességi ellenőrzést végezte:** Takaróné dr. Mihó Beatrix  mb.hatósági irodavezető**Tárgyalja**:Szociális Bizottság 2025.02.26. |

 ***Tisztelt Képviselő-testület!***

Az egyenlő bánásmódról és az esélyegyenlőség előmozdításáról szóló (2003. évi CXXV.) törvény (a továbbiakban: Ebtv.) értelmében minden települési önkormányzatnak rendelkeznie kell 5 évre szóló helyi esélyegyenlőségi programmal (HEP), amelyet kétévente felül kell vizsgálni.

Bátaszék Város Önkormányzatának Képviselő-testülete a 2022. november 30-ai ülésén a 279/2022.(XI.30.) önk-i határozatával fogadta el a város 2023-2027. évre szóló Helyi Esélyegyenlőségi Programját.

A települési önkormányzat az államháztartás alrendszereiből, az európai uniós forrásokból, illetve a nemzetközi megállapodás alapján finanszírozott egyéb programokból származó, egyedi döntés alapján nyújtott, pályázati úton odaítélt támogatásban csak akkor részesülhet, ha az e törvény rendelkezéseinek megfelelő, hatályos helyi esélyegyenlőségi programmal rendelkezik. (Ebtv. 31. § (6) bekezdés)

A helyi esélyegyenlőségi programban (HEP) helyzetelemzést kell készíteni a hátrányos helyzetű társadalmi csoportok – különös tekintettel a nők, a mélyszegénységben élők, a romák, a fogyatékkal élő személyek, valamint a gyermekek és idősek csoportjára – oktatási, lakhatási, foglalkoztatási, egészségügyi és szociális helyzetéről. A helyzetelemzés alapján intézkedési tervet kell készíteni, melyben meg kell határozni a helyzetelemzés során feltárt problémák komplex kezelése érdekében szükséges intézkedéseket.

Az Ebtv. 31. § (4) bekezdése értelmében a HEP időarányos megvalósulását, az esetleges változást kétévente át kell tekinteni és az áttekintés alapján szükség esetén felül kell vizsgálni, illetve a helyzetelemzést és az intézkedési tervet az új helyzetnek megfelelően kell módosítani.

A program elkészítésére vonatkozó részletszabályokat a törvény végrehajtási rendeletei, a helyi esélyegyenlőségi programok elkészítésének szabályairól és az esélyegyenlőségi mentorokról szóló 321/2011. (XII. 27.) Kormányrendelet 2. fejezete, a helyi esélyegyenlőségi program elkészítésének szempontjai szabályozzák.

A HEP áttekintésének eredménye kétféle lehet:

1. Ha az önkormányzat az áttekintést követően arra a következtetésre jut, hogy a felülvizsgálata nem szükséges, ebben az esetben a képviselő-testület arról dönthet, hogy az Ebtv-ben foglaltaknak megfelelően a HEP kétévente előírt áttekintésének eleget tett, a HEP-et változatlan formában elfogadja. Ezt követően a képviselő-testület határozatát fel kell tölteni a HEP-ek elkészítésének és felülvizsgálat nyomon követésének támogatására létrehozott szoftver dokumentumai közé (<https://felzarkozas.szgyf.gov.hu>), ahogyan az a nyilatkozatot is, amely arra vonatkozik, hogy a felülvizsgálat megtörtént.
2. Amennyiben a HEP áttekintése során feltárásra kerül, hogy a helyzetelemzésben leírtakban változás történt, új adatállományok állnak rendelkezésre az adattáblák frissítéséhez, vagy az intézkedési tervben meghatározott feladatok ütemezéséhez képest eltérés tapasztalható, akkor a HEP felülvizsgálatát kell elrendelnie a képviselő-testületnek. Ez esetben meg kell kezdeni a HEP felülvizsgálatának folyamatát, amelynek végeredményeként kidolgozásra kerül a HEP módosítása.

A helyi esélyegyenlőségi programok elkészítésének szabályairól és az esélyegyenlőségi mentorokról szóló 321/2011.(XII.27.) Korm. rendelet 6. § (3) bekezdése szerint szintén kétféle lehetőség van: vagy módosítja az önkormányzat a HEP-et, vagy újat fogad el.

A programalkotás során gondoskodni kell a helyi esélyegyenlőségi program és a települési önkormányzat által készítendő egyéb fejlesztési tervek, koncepciók, továbbá a közoktatási esélyegyenlőségi terv és az integrált településfejlesztési stratégia anti-szegregációs célkitűzéseinek összhangjáról.

A HEP felülvizsgálatának fontos eleme a konzultáció, melyet **online fórum keretében** tartottunk meg. A fórumon áttekintésre és megvitatásra került a teljes intézkedési terv. Az intézkedési terv tábláján a határidők kerültek módosításra.

A HEP áttekintése során a felülvizsgálat megtörtént, új intézkedési tervre nem volt szükség.

Tekintettel a fentiekre javasolom a tisztelt képviselő-testületnek az alábbi határozati javaslat elfogadását:

**H a t á r o z a t i j a v a s l a t :**

**Bátaszék Város Helyi Esélyegyenlőségi Programjának felülvizsgálatára**

Bátaszék Város Önkormányzat Képviselő-testülete *a helyi esélyegyenlőségi programok elkészítésének szabályairól és az esélyegyenlőségi mentorokról szóló 321/2011.(XII.27.) Korm. rendelet 6. § (3) bekezdés a) pontja alapján,* a 279/2022.(XI.30.) önkormányzati határozatával elfogadott Bátaszék Város Helyi Esélyegyenlőségi Programját (a továbbiakban: HEP) *az egyenlő bánásmódról és az esélyegyenlőség előmozdításáról szóló 2003. évi CXXV. törvényben* foglaltaknak megfelelően áttekintette, a felülvizsgálat megtörtént.

*Határidő*: 2025. március 5.

*Felelős*: dr. Firle-Paksi Anna aljegyző

 *(a határozat megküldéséért)*

*Határozatról értesül:* Társadalmi Esélyteremtési Főigazgatóság

 Dél-Dunántúli Társadalmi Esélyteremtési

 Igazgatóság

 irattár